P6_TA(2007)0153

Európai közös légtér létrehozásáról szóló többoldalú megállapodás

Az Európai Parlament 2007. április 25-i állásfoglalása az Albán Köztársaság, a Bolgár Köztársaság, Bosznia-Hercegovina, az Egyesült Nemzetek Ideiglenes Koszovói Közigazgatási Missziója, az Európai Közösség, a Horvát Köztársaság, az Izlandi Köztársaság, Macedónia Volt Jugoszláv Köztársaság, a Norvég Királyság, Románia és Szerbia és Montenegró között európai közös légtér (ECAA) létrehozásáról szóló többoldalú megállapodás megkötéséről szóló tanácsi határozatra irányuló javaslatról

Az Európai Parlament,

- tekintettel a Bizottság Tanácshoz intézett javaslatára (COM(2006)0113) [1],

- tekintettel a külső légiközlekedés-politikai menetrend kidolgozásáról szóló 2006. január 17-i állásfoglalására [2],

- tekintettel eljárási szabályzata 103. cikkének (2) bekezdésére,

A. mivel, Romániát uniós csatlakozása után másként kell kezelni, mint a többi államot, és hogy biztonsági vonatkozásokban Bulgáriára csatlakozása ellenére védelmi záradék vonatkozik, és ezért úgy kell kezelni, mint egy harmadik országot;

B. mivel a Tanács elfogadta a Bizottság által előterjesztett ideiglenes megállapodást, és ez az ideiglenes megállapodás az összes fél általi ratifikációra vár;

C. mivel az európai közös légtér (ECAA) fontos, mint olyan keretmegállapodás, amely alapján különösen a Nyugat-Balkán országaival, Izlanddal és Norvégiával közös, repüléssel kapcsolatos ügyeket lehet kezelni, és modellként használható a harmadik országokkal a jövőben kötendő ilyen megállapodásokhoz;

Környezetvédelem

1. megjegyzi, hogy fontos, hogy az európai közös légtérről szóló megállapodás tartalmazza az emisszióra vonatkozó jelenlegi, és jövőbeli uniós szabályozást, és más olyan intézkedéseket, amelyek csökkentik a légi közlekedés környezeti hatásait;

2. üdvözli a tényt, hogy a megállapodásban részes felek elfogadják, hogy a repülés az Európai Kibocsátáskereskedelmi Rendszer (ETS) részét képezheti a jövőben;

3. tekintettel a tagállamok fölötti egységes európai égbolt (SES) tagállamokon túl történő kibővítése feltételeinek kialakításáról szóló megállapodás jelentőségére;

Biztonság és védelem

4. hangsúlyozza, hogy e cél elérése szempontjából a technikai segítségnyújtás és a csatlakozási tárgyalások kulcsfontosságú eszközei a nem EU és nem EGT tag partnerekkel való szükséges konszenzus elérésének;

5. ragaszkodik ahhoz, hogy az EU biztonságra és védelemre vonatkozó szabályozásának és a mozgáskorlátozott utasok jogairól elfogadott, a légi járműveken utazó fogyatékkal élő, illetve csökkent mozgásképességű személyek jogairól szóló, 2006. július 5-i 1107/2006/EK európai parlamenti és tanácsi rendeletnek [3] szerepelnie kell a megállapodás műveleti mellékletében;

6. megjegyzi, hogy a légi forgalom irányítása szerepel a megállapodásban, ami fontos a közös európai égbolt szabályainak - mint például a határokon átnyúló légtérblokkok fejlesztése - alkalmazása szempontjából;

7. üdvözli a harmadik országok közösségi repülőtereket használó légi járműveinek biztonságáról szóló, 2004. április 21-i 2004/36/EK európai parlamenti és tanácsi irányelvnek [4] a megállapodás részes felei részéről történő kölcsönös és következetes alkalmazásának előnyeit;

8. emlékeztet arra, hogy az egységes európai égbolt céljának megvalósításához a légtér rugalmassága is hozzátartozik, ami megköveteli a légi közlekedés ellenőrzése terén a katonai és polgári hatóságok közötti intézményesített együttműködést;

Társadalmi kérdések

9. üdvözli, hogy az Európai Repülésbiztonsági Ügynökség alapvető szerepet tölt be a szakértők képzésében, a kézikönyvek elkészítésében és a partner országoknak nyújtott technikai segítségnyújtásban, valamint a végrehajtási mechanizmusok kidolgozásának támogatásában;

10. hangsúlyozza, hogy a megállapodás végrehajtása során tiszteletben kell tartani az EU vonatkozó szociális szabályozását;

11. megjegyzi, hogy a megállapodás rendelkezik a polgári légi közlekedés területén a műszaki előírások és a közigazgatási eljárások összehangolásáról szóló, 1991. december 16-i 3922/91/EGK tanácsi rendelet [5] végrehajtásáról;

12. megjegyzi, hogy a megállapodásban vállalt kötelezettségeket azonnal alkalmazni kell, és 2008. december 31-ig éves előrehaladási jelentést kell benyújtani az Európai Parlamentnek;

13. felhívja a Bizottságot és a Tanácsot annak biztosítására, hogy a megállapodás tükrözze a fenti alapvető megfontolásokat, valamint hogy kerüljön felállításra egy figyelemmel kísérési mechanizmus, amely a megvalósítási folyamatot kíséri;

*

* *

14. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] A Hivatalos Lapban még nem jelent meg.

[2] HL C 287. E, 2006.11.24., 84. o.

[3] HL L 204., 2006.7.26., 1. o.

[4] HL L 143., 2004.4.30., 76. o. A legutóbb a 2111/2005/EK rendelettel (HL L 344., 2005.12.27., 15. o.) módosított irányelv.

[5] HL L 373., 1991.12.31., 4. o. A legutóbb az 1900/2006/EK európai parlamenti és tanácsi rendelettel (HL L 377., 2006.12.27., 176. o.) módosított rendelet.

--------------------------------------------------